b'\n_START_ARTICLE_\nDaniel Bri\xc3\xa8re\n_START_SECTION_\nJuniorivuodet\n_START_PARAGRAPH_\nEnnen ammattilaisuraansa Bri\xc3\xa8re pelasi vuodet 1994\xe2\x80\x931997 Drummondville Voltigeursissa QMJHL-junioriliigassa. H\xc3\xa4nen pisteiden valossa paras kautensa oli kausi 1995\xe2\x80\x931996, jolla h\xc3\xa4n voitti QMJHL:n maali-, sy\xc3\xb6tt\xc3\xb6- ja pistep\xc3\xb6rssit tehty\xc3\xa4\xc3\xa4n 67:ss\xc3\xa4 runkosarjaottelussa tehot 67+96=163. Vastaavaan saavutukseen olivat QMJHL:ss\xc3\xa4 ennen h\xc3\xa4nt\xc3\xa4 ylt\xc3\xa4neet vain Mario Lemieux, Dale Hawerchuk ja Pat LaFontaine._NEWLINE_H\xc3\xa4n teki paljon pisteit\xc3\xa4 my\xc3\xb6s kahdella muulla QMJHL-kaudellaan: 1994\xe2\x80\x931995 Bri\xc3\xa8re sijoittui liigan maali- ja sy\xc3\xb6tt\xc3\xb6p\xc3\xb6rsseiss\xc3\xa4 sijalle nelj\xc3\xa4 ja pistep\xc3\xb6rssiss\xc3\xa4 sijalle kolme tehty\xc3\xa4\xc3\xa4n 72:ssa runkosarjaottelussa tehot 51+72=123 ja 1996\xe2\x80\x931997 h\xc3\xa4n sijoittui liigan sy\xc3\xb6tt\xc3\xb6p\xc3\xb6rssiss\xc3\xa4 sijalle nelj\xc3\xa4 ja maali- ja pistep\xc3\xb6rsseiss\xc3\xa4 sijalle kolme tehty\xc3\xa4\xc3\xa4n 59:ss\xc3\xa4 runkosarjaottelussa tehot 52+78=130. _NEWLINE_Bri\xc3\xa8re ansaitsi QMJHL-vuosinaan monia palkintoja, vuonna 1995 Marcel Robert Trophyn (QMJHL jakaa pelaajalle, joka parhaiten onnistuu yhdist\xc3\xa4m\xc3\xa4\xc3\xa4n opinto- ja j\xc3\xa4\xc3\xa4kiekkomenestyksen) ja Michel Bergeron Trophyn (QMJHL jakaa liigan vuoden tulokashy\xc3\xb6kk\xc3\xa4\xc3\xa4j\xc3\xa4lle), vuonna 1996 Jean B\xc3\xa9liveau Trophyn (jaetaan QMJHL:n parhaalle pistemiehelle) ja CHL Top Scorer Awardin (jaetaan Canadian Hockey Leaguen parhaalle pistemiehelle) ja vuonna 1997 Frank J. Selke Memorial Trophyn (QMJHL jakaa hyv\xc3\xa4st\xc3\xa4 urheiluhengest\xc3\xa4) ja Karcher Plaquen (QMJHL jakaa humanitaarisesta ty\xc3\xb6st\xc3\xa4).\n_START_SECTION_\nAmmattilaisura\n_START_PARAGRAPH_\nPhoenix Coyotes varasi Bri\xc3\xa8ren vuoden 1996 NHL:n varaustilaisuuden ensimm\xc3\xa4isen kierroksen 24. pelaajana. H\xc3\xa4n aloitti ammattilaisuransa syksyll\xc3\xa4 1997 Coyotesin silloisessa farmijoukkueessa, AHL-seura Springfield Falconsissa. Bri\xc3\xa8re oli kaudella 1997\xe2\x80\x931998 Falconsin ykk\xc3\xb6spelaaja niin maaleissa, maalisy\xc3\xb6t\xc3\xb6iss\xc3\xa4 kuin pisteiss\xc3\xa4kin ja koko liigan tilastoissa h\xc3\xa4n sijoittui pistep\xc3\xb6rssiss\xc3\xa4 sijalle nelj\xc3\xa4, maalip\xc3\xb6rssiss\xc3\xa4 sijalle viisi ja sy\xc3\xb6tt\xc3\xb6p\xc3\xb6rssiss\xc3\xa4 sijalle kuusi tehty\xc3\xa4\xc3\xa4n 68:ssa runkosarjaottelussa tehot 36+56=92. Kauden j\xc3\xa4lkeen h\xc3\xa4net palkittiin AHL:n vuoden tulokkaan palkinnolla Dudley "Red" Garrett Memorial Awardilla ja nimettiin liigan ensimm\xc3\xa4iseen t\xc3\xa4hdist\xc3\xb6kent\xc3\xa4lliseen sek\xc3\xa4 tulokkaiden t\xc3\xa4hdist\xc3\xb6\xc3\xb6n._NEWLINE_Bri\xc3\xa8re sai kev\xc3\xa4\xc3\xa4ll\xc3\xa4 1998 n\xc3\xa4yt\xc3\xb6npaikan my\xc3\xb6s Coyotesissa NHL:ss\xc3\xa4. H\xc3\xa4n pelasi tuolloin viidess\xc3\xa4 NHL-ottelussa ja teki yhden maalin. Kauden 1998\xe2\x80\x931999 Bri\xc3\xa8re pelasi suurimmaksi osaksi Coyotesissa, mutta kaudella 1999\xe2\x80\x932000 h\xc3\xa4n pelasi vain 13 ottelua NHL:n runkosarjassa ja yhden pudotuspeleiss\xc3\xa4 suurimman osan kaudesta menness\xc3\xa4 Falconsissa AHL:ss\xc3\xa4. Kauden 2000\xe2\x80\x932001 h\xc3\xa4n vietti puoliksi NHL:ss\xc3\xa4 ja puoliksi AHL:ss\xc3\xa4 pelaten 30 runkosarjaottelua molemmissa._NEWLINE_Bri\xc3\xa8re vakiinnutti paikkansa NHL:ss\xc3\xa4 kaudella 2001\xe2\x80\x932002, jolla oli Coyotesin tehokkain maalintekij\xc3\xa4 ja toiseksi paras pistemies Daymond Langkow\xe2\x80\x99n j\xc3\xa4lkeen tehty\xc3\xa4\xc3\xa4n 78:ssa runkosarjaottelussa 32 maalia ja annettuaan 28 maalisy\xc3\xb6tt\xc3\xb6\xc3\xa4. H\xc3\xa4n aloitti my\xc3\xb6s seuraavan kauden Coyotesissa, mutta maaliskuussa 2003 seura kauppasi h\xc3\xa4net Buffalo Sabresiin yhdess\xc3\xa4 kolmannen kierroksen varausvuoron kanssa vaihdossa Chris Grattoniin ja nelj\xc3\xa4nnen kierroksen varausvuoroon._NEWLINE_Kaudella 2003\xe2\x80\x932004, ensimm\xc3\xa4isell\xc3\xa4 t\xc3\xa4ydell\xc3\xa4 Sabres-kaudellaan, Bri\xc3\xa8re oli joukkueensa paras pistemies ja toiseksi tehokkain maalintekij\xc3\xa4 Miroslav \xc5\xa0atanin j\xc3\xa4lkeen tehty\xc3\xa4\xc3\xa4n 82:ssa runkosarjaottelussa tehot 28+37=65. Seuraavan kauden h\xc3\xa4n pelasi SC Berniss\xc3\xa4 Sveitsin p\xc3\xa4\xc3\xa4sarjassa NHL:n ollessa ty\xc3\xb6sulussa ja ty\xc3\xb6sulun p\xc3\xa4\xc3\xa4tytty\xc3\xa4 h\xc3\xa4n palasi Sabresiin. H\xc3\xa4n teki kaudella 2005\xe2\x80\x932006 58 tehopistett\xc3\xa4, 25 maalia ja 33 sy\xc3\xb6tt\xc3\xb6pistett\xc3\xa4, 48:ssa runkosarjaottelussa sijoittuen joukkueensa sis\xc3\xa4isess\xc3\xa4 pistep\xc3\xb6rssiss\xc3\xa4 nelj\xc3\xa4nneksi ja maalip\xc3\xb6rssiss\xc3\xa4 jaetulle sijalle kaksi. H\xc3\xa4n joutui olemaan kauden aikana sivussa yli 30 runkosarjaottelua alavatsavamman vuoksi. Kev\xc3\xa4\xc3\xa4n 2006 pudotuspeleiss\xc3\xa4 Bri\xc3\xa8re sijoittui it\xc3\xa4isen konferenssin loppuotteluihin edenneen Sabresin sis\xc3\xa4isen pistep\xc3\xb6rssin k\xc3\xa4rkeen ja maalip\xc3\xb6rssin kakkoseksi tehty\xc3\xa4\xc3\xa4n 18:ssa ottelussa tehot 8+11=19. Koko liigan pistep\xc3\xb6rssiss\xc3\xa4 h\xc3\xa4n oli tuona pudotuspelikev\xc3\xa4\xc3\xa4n\xc3\xa4 nelj\xc3\xa4s._NEWLINE_Kaudella 2006\xe2\x80\x932007 Bri\xc3\xa8re oli joukkueensa tehokkain ja koko NHL:n tilastoissa kymmenenneksi paras pistemies. H\xc3\xa4n teki 81:ss\xc3\xa4 ottelussa 32 maalia ja antoi 63 maalisy\xc3\xb6tt\xc3\xb6\xc3\xa4. Bri\xc3\xa8re valittiin kauden aikana NHL:n t\xc3\xa4hdist\xc3\xb6otteluun, jossa h\xc3\xa4n sai tehot 1+4 ja ansaitsi ottelun parhaan pelaajan palkinnon. Pudotuspeleiss\xc3\xa4 Bri\xc3\xa8re oli j\xc3\xa4lleen Buffalon paras pistemies (3+12). Buffalo ylsi j\xc3\xa4lleen it\xc3\xa4isen konferenssin loppuotteluihin asti, mutta h\xc3\xa4visi Ottawa Senatorsille. Bri\xc3\xa8re jakoi kaudesta 2005\xe2\x80\x932006 Sabresin kapteenin teht\xc3\xa4v\xc3\xa4t Chris Druryn kanssa ja sit\xc3\xa4 ennen, kapteeniuden kierretty\xc3\xa4 useamman pelaajan v\xc3\xa4lill\xc3\xa4, h\xc3\xa4n oli toiminut Sabres-kapteenina helmikuussa 2004._NEWLINE_Kes\xc3\xa4ll\xc3\xa4 2007 vapaan agentin statuksella liikkunut Bri\xc3\xa8re siirtyi Philadelphia Flyersiin kahdeksan vuoden sopimukseksella. Bri\xc3\xa8re teki kaudella 2007\xe2\x80\x932008 79:ss\xc3\xa4 runkosarjaottelussa tehot 31+41=72 ja oli joukkueensa tehokkain maalintekij\xc3\xa4 ja toiseksi paras pistemies. Pudotuspeleiss\xc3\xa4 2008 h\xc3\xa4n teki 17:ss\xc3\xa4 ottelussa tehot 9+7=16 ja oli it\xc3\xa4isen konferenssin loppuotteluihin edenneen Flyersin paras pistemies ja toiseksi tehokkain maalintekij\xc3\xa4. Seuraavalla kaudella h\xc3\xa4n oli pelaamatta yli 50 ottelua nivus- ja alavatsavaivojen vuoksi.  _NEWLINE_Kaudella 2009\xe2\x80\x932010 Bri\xc3\xa8re oli runkosarjassa joukkueensa kolmanneksi tehokkain maalintekij\xc3\xa4 ja nelj\xc3\xa4nneksi paras pistemies tehty\xc3\xa4\xc3\xa4n 75:ss\xc3\xa4 ottelussa tehot 26+27=53. Pudotuspeleiss\xc3\xa4 2010 h\xc3\xa4n oli t\xc3\xa4rke\xc3\xa4ss\xc3\xa4 roolissa Flyersin edetess\xc3\xa4 NHL:n loppuotteluihin pelaamaan Stanley Cupin voitosta. H\xc3\xa4n muodosti tehokkaan ketjun Scott Hartnellin sek\xc3\xa4 Ville Leinon kanssa ja voitti pudotuspelien pistep\xc3\xb6rssin tehty\xc3\xa4\xc3\xa4n 23:ssa ottelussa tehot 12+18=30. Flyers h\xc3\xa4visi mestaruuden Chicago Blackhawksille otteluvoitoin 2\xe2\x80\x934.  _NEWLINE_Bri\xc3\xa8re teki runkosarjakaudella 2010\xe2\x80\x932011 NHL-vuosiensa maalienn\xc3\xa4tyksen, 34 maalia 77:ss\xc3\xa4 ottelussa, ja oli joukkueensa toiseksi tehokkain maalintekij\xc3\xa4 Jeff Carterin j\xc3\xa4lkeen. Sy\xc3\xb6tt\xc3\xb6pisteit\xc3\xa4 h\xc3\xa4nelle kertyi niin ik\xc3\xa4\xc3\xa4n 34 ja h\xc3\xa4n sijoittui joukkueensa sis\xc3\xa4isess\xc3\xa4 pistep\xc3\xb6rssiss\xc3\xa4 toiselle sijalle Claude Giroux\xe2\x80\x99n j\xc3\xa4lkeen. Bri\xc3\xa8re pelasi tammikuussa 2011 toisen kerran urallaan NHL:n t\xc3\xa4hdist\xc3\xb6ottelussa. H\xc3\xa4net valittiin otteluun varamiehen\xc3\xa4 Jarome Iginlan j\xc3\xa4tetty\xc3\xa4 tapahtuma v\xc3\xa4liin.  _NEWLINE_Bri\xc3\xa8re oli sek\xc3\xa4 kaudella 2011\xe2\x80\x932012 ett\xc3\xa4 kaudella 2012\xe2\x80\x932013 sivussa yli kymmenen ottelua loukkaantumisten, muun muassa kahden aivot\xc3\xa4r\xc3\xa4hdyksen, vuoksi. J\xc3\xa4lkimm\xc3\xa4isell\xc3\xa4 kaudella, joka oli ty\xc3\xb6sulun lyhent\xc3\xa4m\xc3\xa4, h\xc3\xa4n teki vain 16 tehopistett\xc3\xa4, kuusi maalia ja kymmenen sy\xc3\xb6tt\xc3\xb6pistett\xc3\xa4, 34:ss\xc3\xa4 ottelussa ja h\xc3\xa4nen plus-miinus-lukemansa oli \xe2\x80\x9313. Kauden p\xc3\xa4\xc3\xa4tytty\xc3\xa4 Flyers osti ulos viimeiset kaksi vuotta h\xc3\xa4nen sopimuksestaan. _NEWLINE_Hein\xc3\xa4kuussa 2013 Bri\xc3\xa8re siirtyi kaksivuotisella sopimuksella Montreal Canadiensiin. Kes\xc3\xa4kuussa 2014 h\xc3\xa4n siirtyi Colorado Avalancheen pelaajakaupassa, jossa Canadiens sai vaihdossa Pierre-Alexandr Parenteaun.\n_START_SECTION_\nMaajoukkue\n_START_PARAGRAPH_\nBri\xc3\xa8re on edustanut Kanadaa kaksissa j\xc3\xa4\xc3\xa4kiekon MM-kisoissa, Suomen kisoissa 2003 ja T\xc5\xa1ekin kisoissa 2004, ollen molemmilla kerroilla voittamassa MM-kultaa. H\xc3\xa4n edusti maataan my\xc3\xb6s vuoden 1997 alle 20-vuotiaiden j\xc3\xa4\xc3\xa4kiekon MM-kisoissa, jotka Kanada voitti.\n_START_SECTION_\nPerhe\n_START_PARAGRAPH_\nBri\xc3\xa8re on eronnut ja h\xc3\xa4nell\xc3\xa4 on entisen vaimonsa Sylvien kanssa kolme lasta, pojat Caelan, Carson ja Cameron.'